b'\n_START_ARTICLE_\nRuth Crawford Seeger\n_START_SECTION_\nInf\xc3\xa0ncia (1901 - 1921)\n_START_PARAGRAPH_\nRuth Crawford va n\xc3\xa9ixer a East Liverpool, Ohio, filla del ministre metodista Clark Crawford i de Clara Graves Crawford. La fam\xc3\xadlia es va traslladar de ciutat en diverses ocasions durant la inf\xc3\xa0ncia de Ruth fins a 1912, en qu\xc3\xa8 finalment es va instal\xc2\xb7lar a Jacksonville, Florida. El seu pare, Clark Crawford, va morir de tuberculosi el 1914. Despr\xc3\xa9s de la mort de son pare Clara Crawford va obrir una pensi\xc3\xb3 per mantenir el nivell de vida mitjana que tenia la fam\xc3\xadlia, cosa que la va fer viure entre estrangers. _NEWLINE_Va comen\xc3\xa7ar a tocar el piano quan tenia 6 anys, per\xc3\xb2 \xc3\xa9s el 1913 quan comen\xc3\xa7a a estudiar amb Bertha Foster, que havia fundat el 1908 l\'Escola d\'Art Musical de Jacksonville i el 1917 comen\xc3\xa7a a estudiar amb Madame Valborg Collett, que va ser estudiant d\'Agathe Gr\xc3\xb8bdahl. Despr\xc3\xa9s de la seva graduaci\xc3\xb3 el 1918, va comen\xc3\xa7ar la carrera com a pianista interpretant concerts a Jacksonville i tamb\xc3\xa9 es converteix en professora de piano a l\'escola Foster\'s, on comen\xc3\xa7a a escriure can\xc3\xa7ons per als seus alumnes.\n_START_SECTION_\nChicago (1921 - 1929)\n_START_PARAGRAPH_\nL\'any 1921 viatja a Chicago, on es matricula en l\'American Conservatory of Music, inicialment per estar sols un any i obtenir el t\xc3\xadtol de professora; all\xc3\xad escolta per primera vegada pianistes com Serguei Rakhm\xc3\xa0ninov o Arthur Rubinstein. En el conservatori va estudiar piano amb Heniot Levy, Louise Robyn i despr\xc3\xa9s privadament amb Djane\xc2\xa0Lavoie-Herz i va con\xc3\xa8ixer els que anys despr\xc3\xa9s van ser amistats de per vida, com el poeta Carl Sandburg: la seva poesia es pot trobar en diverses de les seves composicions vocals, i el compositor Henry Cowell, que va defensar el treball de Crawford durant la seva vida i va propiciar que ella estudi\xc3\xa9s composici\xc3\xb3 amb Charles Seeger, el seu antic mestre a Nova York. La seva mare es trasllada a Chicago per viure amb ella el 1923._NEWLINE_Crawford va demostrar un gran talent per a la composici\xc3\xb3 quan tenia 20 anys, el segon any d\'estar a Chicago va estudiar teoria i composici\xc3\xb3 amb Adolf Weidig. Les obres m\xc3\xa9s notables d\'aquest per\xc3\xadode s\xc3\xb3n Nine Preludes per a piano (1924 - 1927), Adventures of Tom Thump (1925) Sonata for Violin and Piano (1926), Music for Small Orchestra (1926) i Five Songs to poems by Sandburg (1929), m\xc3\xbasica que va escriure mentre vivia en la resid\xc3\xa8ncia de la Mcdowell Colony a Peterborough, New Hampshire. _NEWLINE_El compositor Henry Cowell, impressionat pel desenvolupament de Crawford com a compositora, va assegurar-li una pla\xc3\xa7a per estudiar en la Casa de la m\xc3\xbasica Blanche Walton\'s, on va passar l\'estiu i va con\xc3\xa8ixer Marion Bauer, que va tindre un impacte directe en la seva carrera. Marion Bauer va esperonar els esfor\xc3\xa7os compositius de Crawford i \xe2\x80\x9cva contribuir al seu creixement musical i visibilitat professional.\xe2\x80\x9d  Per Crawford, Marion Bauer va representar una connexi\xc3\xb3 potent amb l\'establiment musical. Amb la seva posici\xc3\xb3 al\xc2\xa0Musical Leader, Bauer podia publicar \xe2\x80\x9cuna ressenya brillant d\'un concert privat de la m\xc3\xbasica de Crawford\xe2\x80\x9d; a m\xc3\xa9s, Bauer va presentar Crawford a Gustave Reese, un editor al\xc2\xa0G. Schirmer, empresa editorial del moment.\n_START_SECTION_\nNova York i beca Guggenheim (1929 - 1936)\n_START_PARAGRAPH_\nA finals de 1929 es trasllada a viure a Nova York, on estudia amb Charles Seeger,  un gran pensador musical que va ser influent en els cercles musicals avantguardistes de Nova York als anys 1920-1930. Seeger al principi no volia donar-li classes perqu\xc3\xa8 \'\'ja tenia altres alumnes dones en aquell moment, i cap era particularment interessant\'\', per\xc3\xb2 prompte s\'adona de la imaginaci\xc3\xb3 musical i habilitat per a la composici\xc3\xb3 que ella tenia i es converteix en un referent intel\xc2\xb7lectual en l\'educaci\xc3\xb3 musical de Crawford. Les idees dels estudis musicals amb Seeger sobre el contrapunt i l\'organitzaci\xc3\xb3 musical lineal s\xc3\xb3n evidents en les seves composicions de la d\xc3\xa8cada de 1930 que utilitzen l\'atonalitat i el serialisme; com a obres m\xc3\xa9s destacades d\'aquells anys trobem Diaphonic Suites (1930), Three Chants for Women\'s Chorus (1931), String Quartet 1931 (1931) i Two Ricercari (1932)._NEWLINE__NEWLINE_Becada per Guggenheim en composici\xc3\xb3 l\'any 1930, va viatjar els anys 1931-1932 a Berl\xc3\xadn i Par\xc3\xads, on coneixer\xc3\xa0 Alban Berg i B\xc3\xa9la Bart\xc3\xb3k. _NEWLINE_Seeger, casat i pare de tres fills quan va con\xc3\xa8ixer Crawford, se separa de la seva dona Constanza amb la intenci\xc3\xb3 de casar-se amb Crawford. Quan la beca Guggenheim no li \xc3\xa9s renovada, Crawford i Seeger es casen el 1932 i junts tenen 4 fills: Michael, Margaret, Barbara i Penelope. Des de llavors va haver d\'assumir la responsabilitat com a esposa i mare i va deixar d\'escriure m\xc3\xbasica el 1933, any en qu\xc3\xa8 Michael va n\xc3\xa0ixer. El seu marit va ser contractat l\'any 1935 per treballar en l\'Administraci\xc3\xb3 Federal de reasignament i la fam\xc3\xadlia es trasllada a Washington DC.\n_START_SECTION_\nWashington (1936 - 1953)\n_START_PARAGRAPH_\nA Washington  va comen\xc3\xa7ar a treballar en l\'Arxiu de la m\xc3\xbasica popular Americana, on va treballar en la transcripci\xc3\xb3 de centenars de gravacions de camp realitzades pels etnomusic\xc3\xb2legs John i Alan Lomax, algunes de les quals apareixen en la important col\xc2\xb7lecci\xc3\xb3 Lomaxes \'\'Our Singing Country" (1941). Tamb\xc3\xa9 va escriure un tractat sobre la can\xc3\xa7\xc3\xb3 popular americana, escrit en un primer moment com a introducci\xc3\xb3 per a Our singing Conutry, que es va publicar 60 anys despr\xc3\xa9s com a The music of American Folk Song._NEWLINE_El 1941 comen\xc3\xa7a a ensenyar m\xc3\xbasica als nens en edat preescolar de l\'escola infantil Silver Spring, on la seva filla Barbara era una alumna. Ella va escriure els seus propis arranjaments de m\xc3\xbasica popular i els va repartir a les mares de l\'escola. El 1948 va editar i publicar una selecci\xc3\xb3 de les can\xc3\xa7ons de l\'escola Silver Spring en el volum American Folk Songs for Children (Garden City, Nova York, 1948), una selecci\xc3\xb3 que avui en dia encara es fa servir. _NEWLINE_Durant els seus anys a Washington es va guanyar una reputaci\xc3\xb3 formidable pels seus m\xc3\xa8todes pedag\xc3\xb2gics i va fer demostracions amb els nens de la confer\xc3\xa8ncia d\'educadors musicals americana._NEWLINE_Va tindre problemes per aconseguir un equilibri entre el treball i la vida familiar. L\'\xc3\xbanica composici\xc3\xb3 original que va acabar als anys 1930 despr\xc3\xa9s del seu matrimoni i el naixement del seu primer fill va ser un enc\xc3\xa0rrec del programa de r\xc3\xa0dio The wellsprings of America de la CBS, que va estrenar arranjaments de can\xc3\xa7ons populars de compositors americans com Aaron Copland, Roy Harris entre d\'altres i que presentava Alan Lomax: Rissolty, Rossolty (1939), una fantasia de tres minuts per a orquestra basada en part en la melodia tradicional amb el mateix nom._NEWLINE_Crawford va tornar a compondre a finals del 1940, i va escriure la Suite for Wind Quintet (1952), que va presentar a un concurs patrocinat pel Washington chapter of the national association for american composers and conductors, per a una nova obra de cambra, un concurs que va guanyar. Aquesta suite revela el gran inter\xc3\xa8s en els procediments de composici\xc3\xb3 serial i en la rotaci\xc3\xb3 lineal que ella havia utilitzat per primera vegada 20 anys enrere. Crawford havia esperat la suite per poder marcar el retorn a la composici\xc3\xb3 original despr\xc3\xa9s de 20 anys, per\xc3\xb2 va resultar ser l\'\xc3\xbaltima pe\xc3\xa7a que va escriure. En febrer de 1953 li va ser diagnosticat un c\xc3\xa0ncer intestinal i va morir el mateix any a l\'edat de 52 anys.'